जोधपुर. शहर में शुक्रवार को एक दशक का सबसे सर्द क्रिसमस रहा। यहां न्यूनतम तापमान एक ही दिन में करीब 4 डिग्री गिर कर 6.4 डिग्री पर पहुंच गया।
हालांकि गुरुवार को न्यूनतम तापमान में बढ़ोतरी हुई थी, लेकिन सर्द हवाओं की वजह से शुक्रवार को तापमान में कमी आ गई। इससे सर्दी का असर अचानक बढ़ गया। सुबह हलका कोहरा छाया रहा।
धूप खिलने से अधिकतम तापमान में बढ़ोतरी
शुक्रवार को सुबह से ही ठंडी हवाओं का दौर चल रहा था, लेकिन धूप खिलने के कारण अधिकतम तापमान करीब 2 डिग्री बढ़ कर 24.1 डिग्री रहा। सूरज ढलते ही फिर से हवाएं चलने के कारण तापमान घटने लगा। शहर का न्यूनतम तापमान 6 डिग्री के पास पहुंचने से रात को सर्दी बढ़ गई। पिछले 10 वर्षों में 25 दिसंबर को न्यूनतम तापमान इतना नीचे नहीं उतरा।
hin_Deva hin_Deva hin_Deva hin_Deva